Burgemeester gered ná gyselaarsdrama | Maroela Media
'n Gyselaarsdrama ontvou in Lichtenburg (24 Mei 2017) Foto: SAPD, Noordwes
'n Gyselaarsdrama wat Woensdagaand by die munisipaliteit in Lichtenburg in Noordwes afgespeel het, het omstreeks 01:00 vanoggend tot 'n einde gekom met die inhegtenisneming van 32 verdagtes.
Maroela Media het vroeër berig ontstoke lede van die gemeenskap by die Ditsobola-munisipaliteit het die burgemeester, Daniel Buthelezi, en van die raadslede Woensdagmiddag gyselaar geneem. Hulle het ook die gebou aan die brand gesteek. Die groep het naderhand die raadslede vrygelaat, maar Buthelezi is steeds gyselaar gehou.
Brig. Sabata Mokgwabone, woordvoerder van die polisie, het aan Maroela Media gesê deel van die groep se eise aan die polisie was dat vervoer gereël moes word wat hulle voor die gebou moes oplaai en huis toe neem. Die polisie het ingestem tot die versoek en twee minibusse het die groep en Buthelezi opgelaai.
Die polisie het hulle egter 'n ent verder ingewag en 32 verdagtes in hegtenis geneem. Van die 32 verdagtes is nege vroue. Buthelezi is gered en is volgens Mokgwabone ongedeerd. Dit is nie duidelik of hy al vandag teruggekeer het werk toe nie.
Mokgwabone het gesê die verdagtes sal op aanklagte van ontvoering, brandstigting en poging tot moord tereg staan.
Jacqueline Theologo, DA-hoofsweep van die Noordwes-wetgewer, het gesê die gemeenskap is ontevrede oor dienslewering in die gebied en onder meer oor die manier waarop die geïntegreerde ontwikkelingsplan vir die Phola-wyk gestruktureer is. Sy het gesê sy glo deel van die probleem is dat daar nie behoorlik aan die gemeenskap verduidelik word hoe die geïntegreerde ontwikkelingsplan gestruktureer word en die begroting wat daarmee saamgaan nie.
"Hier is beslis groot diensleweringsprobleme in die gebied, maar niks regverdig die gemeenskap se optrede om mense gyselaar te neem nie. Protesaksie is 'n grondwetlike reg, maar nie die kriminele element wat daarmee saamgaan nie," het Theologo gesê.
"Ek dink die hele dorp is getraumatiseerd. Ek ys om te dink waar die geld vandaan gaan kom om die brandskade aan die munisipale gebou te herstel. Die gemeenskap moet besef hulle sal hul stemme by die stembus moet gebruik om verandering teweeg te bring, want duidelik kan die huidige regering nie in hul behoeftes voorsien nie."
Mokgwabone het gesê dit is nog nie duidelik wat presies die omvang van die brandskade aan die gebou is nie, maar het gesê dit is beperk tot 'n gedeelte van die gebou.
Die verdagtes sal na verwagting Vrydag in die Lichtenburg-landdroshof verskyn.
Kan die media asb soveel dekking aan die hofsaak van hierdie 32 gee as aan die Parys boere? Ek (en natuurlik 'die gemeenskap') weet nie van n enkele persoon wat al ooit gestraf is vir brandstigting nie. So dan dink almal maar hulle kan afbrand nes hulle wil.
Ek wil ook graag he dat daar meer dekking gegee word oor Henri van Breda
Ja hoor, julle het hierdie kinders opstandig grootgemaak. 20 jaar gerug was julle ook tien teen een klipgooiers en brandstigters, nooit gedink dit sal julle in die stert hap nie. Toe Coligny brand, toe word twee WIT boere uitgesonder, nou terwyl Licthenburg brand, wie gaan nou die skuld kry? Jan van Riebeeck? Ek wil net weet hoeveel van hierdie BRANDSTIGTERS beland uiteindelik in die tronk? Kom ek raai… NIE EEN NIE, maar daar is 'n heksejag op elke witte wat dalk net 'n verkeerde woordjie op FB uiter ..
Die mense is siek en sat. Alles belowe om 'n stem te kry.
Dalk moet daar gekyk word na al die korrupsie in die land. Sluit al hierdie korrupte "staatsbeamptes" toe en kyk hoeveel beter dit met hierdie land sal gaan. So ook elkeen in die "staatsdiens" wat doodeenvoudig net nie hulle werk doen nie – dis diefstal van ons geld